Végre fény derülhet a rejtélyre: DNS-teszt bizonyíthatja, hogy Tamás valóban Flipper Öcsi eltitkolt fia – exkluzív videó

Hamarosan minden kétséget kizáróan kiderül, hogy a 11 éve meghalt rock and roll-legenda, Jeszenszky Béla, azaz Flipper Öcsi (†46) vér szerinti gyermeke-e Hácz Tamás (27) – csak a Blikk lehetett jelen a DNS-teszt mintavételén.

Tamás rollerrel gurult a Nyugati pályaudvar közelében lévő DNS-központhoz, míg Flipper Öcsi húga, a Nova Kultúr Zenekar énekesnője, Marót Viki (36) kocsival hozta az édesanyját, Katalint (75), illetve nagybátyját, Jeszenszky Istvánt (81) az apasági teszthez. Egy hónapja lapunknak mesélte el a fiatalember, hogy három éve árulta el neki az édesanyja, hogy Flipper Öcsi, a Hungária, a Dolly Roll és a Step egykori zenésze lehet a vér szerinti apja.

Tamásra (balról) máris úgy tekint Flipper öcsi húga, Marót Viki, anyja, Katalin és nagybátyja, István, mintha rokon lenne /Fotó: Pozsonyi Zita

– Anyukámnak egy rövid kapcsolata volt Öcsivel, aztán férjhez ment, így én már egy boldog családban, a húgommal nőttem fel – árulta el lapunknak Tamás.

A fiatalember három éve szoros kapcsolatban van Flipper Öcsi családjával is. Ahhoz, hogy elszánja magát a vizsgálatra, szüksége volt bizonyosságra, hogy a zenész anyukája és húga esetleges genetikai kapcsolat nélkül is ugyanúgy szeretik majd, mint most.

Hácz Tamás a Nyugati térhez közeli DNS-központba ment a sorsdöntő vizsgálatra /Fotó: Pozsonyi Zita

– Talán egyszázaléknyi kétség van bennem. Lelkileg most jutottam el addig, hogy kiderüljön, ki is vagyok valójában – tette hozzá a hangjában izgalommal vegyes örömmel Tamás a DNS-centrumban.

Puszival köszöntötte Kati mamát, István bácsit és persze, Vikit, akinek a teszt sem kellene, biztos abban, hogy ő a nagynénje a fiúnak.

– Amikor először felhívott, hogy ő Öcsi fia, azt hittem, valami őrült ízléstelen vicc. Aztán találkoztunk, és minden kétségem elszállt! Olyan a járása, a hadaró beszéde, a nevetése, a keze, a körme, még az orrát is ugyanúgy vakarja meg, mint a bátyám – magyarázta Viki.

Eközben a rendelőben dr. Bezzegh Attila a speciális eszközzel gondosan levette a mintát a vizsgáltak szájából. István, a zenész elhunyt édesapjának bátyja lezárt borítékból vesz elő egy használt borotvát.

– Ez itt Öcsi édesapjának a borotvája, elhoztuk, hátha a benne maradt DNS is segít – magyarázta Jeszenszky István.

Katalin most még csak a fogadott nagymamája Tamásnak.

A Hungária és a Dolly Roll legendás énekesének, Flipper Öcsinek rövid kapcsolata volt a fiú anyjával /fotó: RAS ARCHIV

– Amikor felkeresett minket, nem vettük komolyan, annyi lány mondta egykor, hogy a fiamtól akar gyereket, még a lépcsőházban is a falra festették: „Árnyék borul a meggyesre, Öcsi miatt megyek GYES-re.” Ám nagyon boldog lennék, ha valóban egy darabot visszakaphatnék Tomikával az én drága fiamból. Hál’ istennek, a sógorom, Pista él, és el tudott jönni velünk, hogy fény derüljön a múlt titkára. Biztos vagyok benne, ha Öcsike élne még, életcélt adott volna neki, ha időben megtudja, hogy van egy fia. Nagyon szeretett volna gyereket, csak nem jött össze a feleségeitől – sóhajtja a zenész édesanyja, aki izgatottan várja az eredményt.

Így vizsgálják az apaságot

– Amennyiben a feltételezett apa már nincs életben, a közvetlen rokonait kell bevonni a vizsgálatba – árulta el dr. Bezzegh Attila a DNS-centrum mintavételt végző vezetője. – Katalin, a feltételezett apa édesanyja mellett Y-kromoszómát hordozó, apai ágú férfi felmenőre is szükség van, mivel a feltételezett gyermek is fiú. Ebben az esetben, ahogy a feltételezett apa, a nagypapa sem él már, így annak férfitestvére alkalmas a vizsgálatra. Magyarul nagybácsi-unokaöcs vizsgálatot is végzünk a száj nyálkahártyájáról vett hámsejtek segítségével – magyarázta a szakember, hozzátéve: a DNS-vizsgálatot egy München melletti speciális laboratóriumban végzik el.